SAMBIRO 28
Kasi pa Webusayiti Yithu Pali Vichi?
Yesu wakaphalira ŵasambiri ŵake kuti: “Ungweru winu uŵale panthazi pa ŵanthu, mwakuti ŵawone milimo yinu yiwemi na kupeleka uchindami kwa Awiskemwe ŵakuchanya.” (Mateyu 5:16) Kuti ivi vichitike, tikusangirapo mwaŵi pa ivyo ŵanthu ŵakupanga mazuŵa ghano, nga ni Intaneti. Tili na webusayiti ya jw.org, iyo yikulongosora ivyo tikugomezga na ivyo tikuchita. Kweni kasi pali vichi chomenechomene?
Mazgoro agho Baibolo likupeleka pa mafumbo ghanandi. Ŵanthu ŵakufumba mafumbo ghakuzirwa chomene, ndipo ivyo Baibolo likuyowoya pa mafumbo agha vikusangika pa webusayiti yithu. Mwachiyelezgero, pali mathirakiti ghakuti Kasi Masuzgo Ghamalenge?, na lakuti Kasi Ŵakufwa Ŵazamuwuka Nadi? ndipo ghali mu viyowoyero vyakujumpha 600. Pakusangikaso Baibolo la Malemba Ghakupatulika mu Mang’anamuliro gha Charu Chiphya mu viyowoyero vyakujumpha 130. Vinyake ivyo mungasanga ni mabuku ghakovwira kusambira Baibolo, nga ni buku lakuti Kasi Baibolo Likusambizgachi Chomenechomene? Kweniso pali magazini ghasono gha Gongwe la Mulinda na Wukani! Vinandi mwa vinthu ivi mungaŵazgira papo pa kompyuta, panji mungachita dawunilodi. Mungachita dawunilodi ma MP3, PDF, panji EPUB. Nakuti mungapulinta mapeji ghanyake kuti mupeko ŵanyinu awo ŵangatemwa kuŵazga vinthu ivi mu chiyowoyero chawo. Paliso mavidiyo ghanandi gha chiyowoyero cha mawoko. Mungachita dawunilodi Baibolo lakuti mupulikizgenge, panji madirama, na sumu zakunozga.
Pakusangika vyakukhwaskana na Ŵakaboni ŵa Yehova. Pa webusayiti yithu pakuŵa nkhani na mavidiyo ghakulongosora umo ntchito yithu yikwendera pa charu chose. Mungaŵazga vya Ŵakaboni ŵa Yehova, na ivyo tikuchita pakovwira awo ŵasuzgika.Mungawona madeti gha maungano ghakuru agho ghaŵengeko, kweniso maadiresi na manambara gha foni gha maofesi ghithu.
Nthowa iyi yikovwira kuti ungweru wa unenesko uŵale m’paka ku vigaŵa vyakutali chomene pa charu chapasi. Kosekose, pa charu chapasi, m’paka ku Antarctica, ŵanthu ŵakovwirika kumanya unenesko. Tikulomba kuti “mazgu gha Yehova ghalutilire kuthandazgika mwaluŵiro” pa charu chose chapasi, mwakuti Chiuta wapike uchindami.—2 Ŵatesalonika 3:1.
Kasi webusayiti ya jw.org yikovwira wuli ŵanthu kumanya unenesko?
Kasi mungatemwa kuŵazga vichi pa webusayiti iyi?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn